Strafregtelike klagte teen EFF gelêJulius Malema (regs), leier van die EFF, lei die optog na die provinsiale wetgewer op 22 Julie 2014 Foto: Werner Beukes/SAPA Lt.kol. Lungelo Dlamini, woordvoerder van die polisie, sê aanklagte van openbare geweld en kwaadwillige saakbeskadiging is by die Johannesburg Sentraal-polisiestasie aanhangig gemaak. Dlamini sê niemand is nog in hegtenis geneem in verband met die voorval nie. Hlengiwe Bhengu, die wetgewer se waarnemende sekretaris, sê hulle het die klagte aanhangig gemaak nadat lede van die EFF, insluitend die party se leier Julius Malema, Dinsdagaand die wetgewer bestorm het. Bhengu sê die aanklagte hou verband met die EFF se gedwonge toegang tot die wetgewer, die steel van kos wat vir die sitting bedoel was, die aanranding van polisiebeamptes, die gooi van gebreekte bottels na die gebou en vandalisme. Malema en honderde EFF-lede het Dinsdag ‘n optog na die wetgewer gehou nadat EFF-LPW’s vroeër die maand uit die wetgewer geskop is oor hulle kleredrag. Die polisie moes traangas en rubberkoeëls gebruik om die EFF-ondersteuners uitmekaar te jaag. Talle mense, waaronder Malema, is beseer.